khistorydata/jeongjo-sjw-relations huggingface dataset:
정조 4년
鄭志儉。以禮曹言啓曰。康陵對案處民塚。撤其石物。去其墳形事草記。傳曰。知道。事體固甚至重。而與垓內近地有異。無論平土與掘移。俱是不容易之擧。日前筵中持難者此也。況有孝廟朝戊戌受敎。豈非今日之所宜遵守處乎。然則石物則依肅廟朝已例。但於陵上望見處。或可撤去。至於平土掘移。則恐無可論。自卿曹發遣郞官。問議大臣後。參以卿等之見。更爲指一稟處可也事。命下矣。依聖敎。發遣本曹郞廳。問議于大臣。則領議政臣金尙喆。以爲陵寢垓子外墳塚。勿爲掘移。旣有孝廟朝受敎。懿陵案山相望處古塚。以其陵寢前入葬。又有先朝勿掘之敎。陵上望見處。石物之不得不撤去。亦有肅廟朝故例。而今此犯葬。旣是本陵火巢之外。則平土掘移之有所持難。聖敎之下。孰不欽仰。而至於石物。雖與垓內有異。案對望見處。決不可仍置者。發遣該曹之臣。眼同地方官。爲先撤去。此後對案相望。不可冒犯之地。嚴立科條。別爲禁斷。有不可已。惟在裁量而處分焉云。左議政臣徐命善。以爲各陵封標之外。則雖坐立相見處。曾無擧論者。乃是封陵前古塚之謂也。今此康陵案山。雖曰封標之外。纍纍衆塚。旣在相望之地。則莫重對案。民葬之不爲禁斷。誠極寒心。而旣已年久之後。到今一時衆塚之平土掘移。果涉重難。誠如聖敎。只於相望處。撤去石物。此後如有新葬者。陵官摘奸報禮曹。葬處登時掘移。犯者照律科罪。又或未卽發覺。當該陵官。隨現重繩事。申明定式。恐不可已云。右議政臣李徽之。以爲今此康陵案山近地。衆塚之掘移當否。有此下詢之命。旣以兩朝受敎。奉行爲敎。欽仰聖德。更無容仰達。而第陵寢相見處。纍纍之形。宛然呈露。置而不問。事理未安。國陵前入埋者。雖不擧論。而象設坐臥相見處。所在新塚。竝令平土。若有子孫之欲爲移葬者。依願許之。恐合事理。伏惟上裁云。領敦寧府事臣李溵。以爲陵寢事體。至敬至重。勿論坐立。凡於望見處。入葬者。一切掘去。在法當然。而今此康陵案山之衆塚纍纍。或有年久者。或有無主者。今盡行掘移與平土之重難。誠如聖敎。而至於石物之迄今未撤。有關國體。但於望見處撤去之敎。大哉王言。臣固欽仰聖德之不暇。但日後禁斷之道。嚴立科條。俾愚民更不至於觸法。恐宜得宜。伏惟上裁云。領中樞府事臣鄭弘淳。以爲陵寢封標外入葬。不相見處。本無可論。而雖是封標之外。若相見處。則在所當禁。今此康陵火巢外望見處。民塚其數甚多。有石物者。撤去外。衆塚一切用平土。掘移之律。有難擧論。誠如聖敎。而第念陵寢以前已葬者。雖屬不問之科。猶或可也。若竝與陵寢以後入葬者。而一例置而不論。則已往罪犯。姑捨勿論。日後犯葬。無以防禁。就其中査別久近。合爲平土者。不必過用矜恤之典。伏惟上裁云。臣熤。曾於筵席。以撤其石物。去其墳形。仰請處分者。雖出於重事體之意。而草記判付中。平土掘移。恐無可論。依先朝已例。撤去石物之敎。聖意所在實不勝欽仰。而諸大臣之議如此。臣等。亦無他見。上裁。何如。傳曰。依領左相議施行。如此。則只於陵上坐立俱見處。撤去石物。若其掘移平土等事。無可論。依此卽爲擧行。此後嚴立科條。定以令前之限現發者。隨現重繩。斷不可已。竝以此意。申明嚴飭諸陵官處。大抵衆塚之冒禁葬用。固是不畏法之致。而予則以爲或多不知法而然也。到今陵屬輩。藉此句段。操縱於已葬人塚。或有入聞之事。竝與陵官而勘斷。旣於用時。用情不禁。又於禁時。用情作奸。則尤豈非無狀之甚也。一體嚴飭。
정조 4년
李養鼎啓曰。合辭方張之時。憲府無詣臺之員。事甚未安。除在外外。大司憲鄭一祥。卽爲牌招。何如。傳曰。允。
정조 4년
鄭志儉啓曰。檢閱李集斗。陳疏入啓。左右史不備。事甚未安。奉敎徐龍輔。卽爲牌招入直。何如。傳曰。允。
정조 4년
吳大益啓曰。假注書曺亨壽身病猝重。勢難察任。今姑改差。何如。傳曰。允。
정조 4년
假注書曺亨壽改差代。以趙興鎭爲假注書。
정조 4년
兵曹口傳政事。副司果安廷玹李益運。
정조 4년
朴祐源。以兵曹言啓曰。卽接守禦廳移文。則本廳把摠沈默之。親臨專經講時。以不通。因傳敎入直矣。今已能誦云。使之出直。何如。傳曰。允。
정조 4년
又以兵曹言啓曰。忠壯將呂善泰。呈辭在外。過限未上來。依例改差。何如。傳曰。允。
정조 4년
又以御營廳言啓曰。本廳把摠李東弼。身病甚重。勢難察任。改差。何如。傳曰。允。
정조 4년
李養鼎。以義禁府言啓曰。平安監司鄭尙淳啓本。據刑曹粘目內。龍岡縣致死人林樺檢驗時。初覆檢官及三四檢官。竝拿問處之事。以依回啓施行啓下。覆檢官江西縣令宋持敬。時在京畿坡州地。初檢官龍岡縣令徐有成。四檢官甑山縣令南殷老。俱在任所。依例發遣府羅將。竝拿來。三檢官三和府使具敍五。時在任所。發遣府書吏。交代後。拿來。何如。傳曰。允。
정조 4년
又以義禁府言啓曰。時囚罪人李遠培。杖六十收贖。告身盡行追奪徒一年定配事。照律公事判付內。功議各減一等。啓下矣。李遠倍功議各減一等。杖九十收贖。奪告身四等。放送之意。敢啓。傳曰。知道。
정조 4년
大司憲鄭一祥。校理柳孟養朴天行。正言鄭福煥。修撰李兢淵洪文泳啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬安置罪人龜柱。亟加嚴鞫。快正王法。請削黜罪人洪樂純。爲先中途付處。措辭見上答三司曰。不允。
정조 4년
大司憲鄭一祥。正言鄭福煥啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答兩司曰。不允。第六件七件事。亟停勿煩。
정조 4년
正言鄭福煥啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。新除授。大司諫鄭象仁。時在京畿高陽地。請斯速乘馹上來事。下諭。措辭見上答院曰。不允。第九件事。亟停勿煩。下諭事。依啓。
정조 4년
正言李夔疏曰。伏以臣頃叨憲職。自速譴罷。至今追思。惶愧文中。伊時昏謬之失。筵臣論斥。實出相規。今於時日稍久之後。臣不敢更事煩瀆。而向日與臣同罪之兩臺臣。以此引義。幸蒙體諒。獲遂遞罷。則去就一節。臣豈異同。郞署供職。固出奔奏之忱。臺省膺命。實關廉防之重。新除雖感恩渥。私義冞切惶蹙。昨違嚴召。恭俟重勘。只推有命。庚牌又臨。除非難冒之私。敢爲荐違之計。而左右思量。進身無路。玆敢略控情實。仰干崇嚴。伏乞聖慈。俯賜鑑諒。亟許鐫免。仍治瀆擾。以靖私義。以肅朝綱焉。臣豈以言官自居。而一月之中四視天譴。古有是否。仁愛之申告叮嚀。聖明之求助懇惻。身雖不進。竝與言廢可乎。今之爲殿下進消弭之策者。千言萬語。要其歸趣。只是一誠字而已。臣雖終日究思。亦不過爲架疊之設也。且於再昨夜洊雷之後。卽有減膳之敎。仍下賓對之命。上下一席。交相儆懼。不以文字爲而皆從誠實做。應天以實不以文之盛德至意。臣實欽仰感歎。尙何容更措一辭。徒歸應文哉。第言與知不難。行而改爲貴。徒言而徒知之。卽所謂文也。亟行而亟改之。乃所謂實也。臣請就聖敎十事中。首尾兩款而略言之。今日朝廷庶事之日趨委靡者。政坐紀綱之不立。世道人心之靡所底定者。亶由是非之不公。宜殿下。以紀綱爲發之首。以是非爲究竟之法也。誠使紀綱振肅。而是非辨明。則若其他八條爲弊。譬如領挈而要提。尙何煩宵旰之憂耶。如臣愚昧。雖未知時政得失之關係紀綱者爲何如。而惟是至尊獨勞於上。或不免下行之歎。諸臣玩愒於下。未見有分職之勤。切切於事爲之末。規規於曲折之細者。以愚臣見之。皆目也。非綱也。臣向以冬享執事。預誓戒焉。參陪班焉。班行進退。全無濟蹌之儀。蹕路從扈。大欠肅穆之容。至於衛內之有攔入而極矣。又於日昨文武試講之時。臣以侍衛。連爲進參矣。寒殿臨試。聖躬不知爲疲。前席發難。文義務欲通透。五載于今。董飭有素。應講者率是文武新進而不能仰體盛意。少加熟習。臨文茫昧者十過其半。甚者諉以在外。規避居多。在此今日俱屬細事。而朝儀齊整。不過有司擧行。而每煩聖慮。小官怠忽。全沒勸課之效。而徒費飭敎。以臣目見。猶尙如此。紀綱之墮損。可以擧隅而反矣。臣愚死罪。敢以爲君心爲萬化之原。而乃一國之綱也。殿下於一心上大綱。猶有所未盡立者。使群工。悠悠泛泛。一至於此。在下之咎。臣實慨然。而亦安得無勉於聖主乎。至於是非之不公。專由懲討之不嚴。懲討之論。爲今日文具之談久矣。下言上聽。徒循常例。馴致義理漸寒。淑慝不明。若此不已。臣恐此世間。無眞箇是非。而幾何不三綱淪九法斁耶。噫。紀綱之不振。由殿下心綱之不立也。是非之不公。由殿下天討之不嚴也。殿下旣以時弊之最切要者。爲首爲尾。過自責己。知如是而言。不如是而改。在殿下一轉移間耳。惟聖明無曰。乃言之陳腐而留神焉。答曰。省疏具悉。事東目下。言多切中。當體察矣。爾其勿辭察職。
정조 4년
庚子十月二十日辰時。上御誠正閣。右承旨入侍時。右承旨朴祐源。假注書曺亨壽。編修官文采五。記事官李集斗。以次進伏訖。上曰。新差引儀入侍。引儀尹夔欽李命心。進立階下。上曰。今之引儀。卽古之鴻臚職也。其爲任。不輕而重。而近日臚唱。全不成樣。此不但銓曹之不能擇差。又是渠輩之不爲調習。未知今差二人。唱才之果。何如。而若又如前。則渠輩不特有罪。贊儀難免其責。以此意。嚴飭後退送也。祐源。宣諭上敎訖。命退。承史以次出。
정조 4년
行都承旨李𡊠坐。左承旨徐有防坐直。右承旨朴祐源坐。左副承旨李養鼎坐。右副承旨吳大益坐。同副承旨鄭志儉坐直。注書鄭東浚病金載瓚病。假注書權中憲仕趙興鎭仕直。事變假注書任長源仕。
정조 4년
鄭志儉啓曰。大司成沈念祖。除拜後過三日不爲出肅。依定式推考警責。仍卽牌招。何如。傳曰。允。
정조 4년
行都承旨李𡊠。左承旨徐有防。右承旨朴祐源。左副承旨李養鼎。右副承旨吳大益。同副承旨鄭志儉等啓曰。嗚呼。近者雷異。無歲無之。而至於今年。殆乎。無日無之。重以宜寒而暖。不雪而雨。閉藏之節。無異盛夏。噫嘻。此曷故焉。臣等竊伏念昨歲以來。權奸屛黜。朝著始淸。年穀豐登。民生稍蘇。寔由於皇天之眷顧我殿下。綏安我家邦。倘殿下。因淸明之會而益加振勵。値豐稔之際而愈懋懷保。以答皇天眷顧綏安之意。則將見休祥之畢至。豈有災沴之荐臻。而今乃以非時之雷雨。間日而警告者。無乃仁愛之天。以我殿下振勵不足。而或有怠弛之漸。懷保未盡而或生豐豫之念。若是其諄諄不已歟。鳴呼。發政做治之要。亶在於振勵。固本寧邦之道。莫過乎懷保。向來十條之敎。備軫今日之弊。而若其救治之方。都不外於振勵而懷保之而已。顧今朝著有安泰之象。而委靡則猶前。民生無顚連之患而困悴則自如。上之所以施措。下之所以承佐者。不過架漏牽補。應文備數而止矣。政令無修擧之效。則其可謂振勵乎。惠澤無下究之實。則其可謂懷保乎。卽伏見傳敎下者。以誠實二字。爲責躬飭下之要。大哉言乎。今日之百千萬事。無非不誠無實之所懷了。而如欲誠實做去。則振勵懷保。則其下手之地也。承佐之不以實。此固群僚之罪。而施措之未盡誠。在殿下方寸之間。殿下何不罪群僚不實之罪。以盡董飭之方。勉方寸純一之工。以爲轉移之術乎。噫。淸明之會難再得也。豐稔之祥。不常有也。振勵之。懷保之。此其幾也。殿下於此。何憚而不能乎。荐雷申警。以在此時者。天意所在。良不偶然。今若惕然永圖。式克欽承。則治平之盛。拭目可俟。轉災爲祥。有不足言。乞留聖意焉。答曰。知道。振勵懷保。可謂目下急務。卿等之言及此。另思體察之方也。
정조 4년
傳于朴祐源曰。戶曹判書入侍。
정조 4년
以平安監司定配罪人沈履之物故啓本。傳于鄭志儉曰。欲於向日領相陳白時放宥。而因他人之先爲疏釋。未果。觀此啓本。甚可嗟嘆。況所坐別無干連處。且欲甄用之人。罪名。特爲蕩滌。
정조 4년
鄭志儉。以弘文館言啓曰。副修撰韓光近。旣有只推之命。卽爲牌招察任。何如。傳曰。允。
정조 4년
又以禮曹言啓曰。康陵對案相望處。民塚有石物撤去事。啓下矣。依例發遣本曹郞廳。與地方官。眼同擧行之意。分付。何如。傳曰。雖以重其事之意。依議發送。而下輩若或一毫作奸作弊。則不但進去之郞官。卿亦難免其責。惕意察飭。
정조 4년
又以兵曹言啓曰。卽接都摠府訓鍊都監禁衛營移文。則都摠府經歷李東憲。訓鍊都監哨官申大坤鄭㵙。禁衛營把摠趙升鉉等。親臨專經講時。以不通。因傳敎入直矣。今已能誦云。使之出直。何如。傳曰。允。
정조 4년
又以義禁府言啓曰。前獻納趙鎭衡上疏批旨內。錫達配所事。令該府稟處事命下矣。梁山郡流三千里定配罪人錫達之負犯。何如。而尙今偃息於陸地。有欠刑政。不可仍置。全羅道濟州牧旌義縣。絶島移配。而仍前罪目。依例發遣府書吏。自梁山郡執捉。仍令押送配所。何如。傳曰。允。
정조 4년
又以刑曹言啓曰。卽接訓鍊都監移文。則本局砲手柳文周。以星州陞戶。昨年九月。謂以母喪。收聚齋需而下去。今年七月。又呈永葬所志。受由下去矣。解喪來現。故査問其華服委折。則渠以爲慾於受齋。叔母之喪。托以母喪云。究厥情狀。萬萬痛駭。照法嚴處云。故捉來文周。査問其委折。則假稱母喪。受由下鄕。情節旣已遲晩。事係倫常。依法典照律。決杖一百。全羅道古阜郡流三千里定配。卽爲押送之意。敢啓。傳曰。知道。
정조 4년
領議政金尙喆箚曰。伏以雪後天氣。方幸冬令之始行。而靑臺之報。又奚爲而至哉。噫嘻。非時轟燁。匪祥伊災。則式月斯發。已極可愕。況此節屆純陰。幾乎。無日不有。申申諄諄。殆若辟咡提醒者。不知何樣禍機。伏在冥冥。而人所矇昧。如寐不寤。則今天之警告不已。是必眷顧我殿下。諉掖我殿下。鼓動此媕婀恬憘之世界也。卽伏讀減膳傳敎下者。字字懍惕之敎。卽是日昨十事自責之餘意。其所以反之聖躬。責勵群工者。愈往愈勤。若是其靡不用極。苟能以實心而行實政。以致回天怒而迓天休。則目今修省之方。消弭之策。固何待群下區區期勉之言哉。至若輔相之遇災策免。殆近例套。不誠極矣。而如臣者。以年則當止。以病則當退。一月二月。猶且荏苒至此。豈眞可强而然哉。誠以乞解之有所不敢也。便訣之有所不忍也。淟涊遲徊將有待焉。而其奈臣才力已竭。殆如老牛之莫可鞭策。眷毗之雖摯。而孤負爲罪。勉飭之雖勤而對揚無路。一日不去。添廊廟瘝曠之罪。二日不退。貽朝廷笑侮之資。若此而其可一向盤礴。不思早爲之計也。臨紙涕零。腔血如丹。倘蒙聖明。察臣言之非出於毫分飾讓。亟卽斥退。改卜賢德。則今日弭災之實政。決知其不出於此。臣無任伏地祈懇之至。答曰。省箚具悉卿懇。予寡人。不能因微而識著。不能尋影而審形。不識於微故著。不審於影故形。大抵人固天之一氣。自有流通之妙。豈曰。高高者。不干於人。眇眇者不屬於天耶。予寡人。自叨丕緖。治不諧意。注措云爲。罔非遺微忽影之事也。卿可悉否。以之事天而亦如之。對越一念。或作或輟於幽獨之地。惟今祲沴之著見形覆。至於再至於三之不足。又至於鎭日造作者。宜其然也。天災之荐儆。由予一人也。世歧之屢更。由予一人也。自咎之外。更有何說。至若卿斥退之請。益覺嘅嘅。矧予値今澆漏之時。恃卿等不啻若中流之砥柱。卿其念之。無事於撏讓。是如區區之望也。仍傳曰。此批答。遣史官傳諭于領議政。
정조 4년
左議政徐命善箚曰。伏以今年荐雷之異。何天之丁寧譴告。若是諄複也。始自收藏之節。接乎純陰之月。以至於昨夜而殆無異式日斯生矣。以爲人事之所召。則聖人在上。治化維新。庶幾天心之克享矣。以爲修省之未盡。則責躬求助。綸綍相續。庶幾天怒之可弭矣。如此而猶未能孚格上下。轉災爲祥者。誠求其說而不可得也。嗚呼。天人感通。妙合無間。而人又天地之心。則其惠迪而休徵應者。猶心安而體舒也。其從逆而咎徵應者。猶心憒而體瘉也。然則一風一雨。何莫非人君之所可監戒。而矧當陽伏之辰。有此疊見之災者。豈無所由而然哉。夫雷之爲氣。一主於奮發振勵。故曰。鼓萬物者。莫疾乎雷。而其見於易也。在益爲遷改之象。在屯爲經綸之象。在無妄。爲對時育物之象。在噬嗑。爲明罰勅法之象。意者上天仁愛。示之以奮發振勵之機。而用副我聖上宵旰憂勤之誠歟。審如是。則此機不可失。而凡所以立經陳紀。明體達用。莫曰。聖躬之無闕而益勉遷改之實。莫曰。時象之苟安。而益懋彌綸之責。民生何以困瘁。博訪對育之謨。制度何以隳壞。備盡明勅之方者。有不容少緩矣。今天命哲。今天命吉凶。而不有以一心對越。式克欽承。則臣竊恐時不易得。而殿下之國事。將日非矣。可不懼哉。惟殿下念之。臣之每請策免。言亦可愧。無災則雍容自暇。一味貪戀。有災則應文塞責。依舊蹲據。欲以數行例讓之箚。作爲目前彌縫之資。卽此不誠。固足以上干天威。惟有早蒙斥退。以暴寅畏之跡。然後方有補於聖朝應天之實政。而若臣前後戲豫之罪。始可以少贖。言出肝膈。毫無假飾。亦願聖明之亟賜處分焉。答曰。省箚具悉卿懇。奈之何帀月之頃。電雷示警。若是其頻複也。未敢知天意不遺予寡人。欲以災而增益予所未能歟。蓋人情好祥而惡災。然若其儆畏之心。無災時終不過遇災時。故曰。他山之石。可以攻玉。石至麤也。玉至美也。作麤無以攻其美也。因災而知畏。因畏而致祥。則今日之災。在予安知不爲玉成之資乎。予於悚惕之極。以是自寬。非敢有愋忽也。誠以罪己責躬。雖不可無。亦不可長留在胸中。以妨無適之工也。此際。又觀卿言。可謂頂門之針。思欲勉其所不勉者。又若箚末引讓。首揆之批及之。卿等之去就。世道國事。所側甚大。非卿等協輔。予將誰與共理。卿其念予之至意。卽起視事。康濟時難。仍傳曰。此批答。遣史官傳諭于左議政。
정조 4년
右議政李徽之箚曰。伏以雲臺有報。雷電之非止一再。天道玄遠。雖未知其應何居。而其所以諄複告警者。亦可見仁愛於殿下也。嗚呼。凡致災之由。與求災之策。求之事理。靡有不本於人主一心。人主者。卽一天也。詩云維天之命。於穆不已。於不顯文王之德之純。苟如是。天人沕合。夫豈有災沴之可招。而不然則降監在玆。宜其不豫於無誠也。惟我殿下。廈氈訏謨。求治之道切矣。講筵晉接。典學之工篤矣。恤民之德。藹然於絲綸。敬天之念。儼若於方寸。自古聖王從欲之治。莫不由此四者之美。而今殿下盡有之矣。庶幾天心和悅。禎祥畢臻。而奈之何相反至此。噫。星雲風雷之變。亶在於一念之不同。臣於斯。竊有所可言者。殿下於燕閒之際。宵旰之憂。果如臨朝之孜孜。緝熙之敬。果如對冊之勤勤。哀惻之意。毋忽於游衍。對越之心。毋忽於幽獨歟。苟或內外相殊。誠僞參錯。則此實有違於赫臨之天。而宜乎申申然告戒也。嗚呼。天之所以降災也。旣警無實。而人之所以弭災也。又爲不誠。求言而文具也。減膳而常例也。如斯而已。則天怒又當如何。成湯之六責致雨。宋景之一言退星。豈其偶然而然哉。誠以修省之彌篤。乃見孚格之斯遄。詩云畏天之威。于時保之。可不念哉。臣竊覵殿下。以文明之姿。承艱大之業。卽祚之初。勵精圖治。若將大奮發大振作。丕變之化。庶見於期月之內。而五載于玆。悠泛如前。庶績無咸凝之效。新化有漸弛之慮。時値千一之會。事違八九之分。此無他。實由群下之未能對揚。以致聖志自爾退沮。臨事而以因循。謂之無弊。發政而以更張。疑或有怨。仰思三王而茫然。俯酬萬幾而頹焉。治要未得。規模不立。上下狃安。終始相異。顧今願忠之士。咸懷憂治之念。此正殿下遇災恐懼。惕然起敬。誠心慥慥。以膺景命之一大機會也。嗚呼。守成之治。與肇創之業有異。夫所謂奮發振作。非爲一朝一夕。盡皆制度。以移風俗之謂也。奮發聖心。必以三代爲準。振作政敎。必以一變爲期勉勉不息。至誠無間。今日行一善政。明日修一弊制。賢者任之。愚者退之。有功者賞之。有罪者誅之。以公平之心。行悠久之道。群下聽令。風下之草。安得不偃乎。第念在昔聖明之世。每有災異之示者。蓋上天之仁。欲使有爲之君。側身修德。益勉治化。以光功烈也。今此轟轟燁燁者。安知不欲使殿下。聖益聖而治益治而然歟。惟殿下懋哉。臣不才無能。忝居三事。已過半載。徒然隨逐。日事恬憘。入而無一嘉猷。出而無一善狀。何嘗彷彿於燮理之責。而當退不退。只是尸位耳。方當惕勵之辰。斥一庸相。亦應天以實之政。伏乞鐫臣職名。改授賢德。以幸公私。千萬至仰。答曰。省箚具悉卿懇。纔從領左揆箚批。布之以自訟之辭。申申以自寬之意。不諗卿已看詳否也。今雖爲答於卿。其言無以易。所進箚本。首尾千百言。斷斷於降災之。眷眷於弭災之方。予讀之數回。竊不勝激或嘆賞。噫。降災之由。卿旣悉言。弭災之方。予欲略論。大抵目下當務之急。莫急於寅協二字。不幸乙丙以後凶逆迭作。世道屢變。如其不陷于辟。不罹于辜者。必欲因存而裁培之。無有彼我。無有甲乙。而咸導大同之域焉。此予寡人所以體先王平蕩之化。述先王陶甄之功也。然而治猶不徯志。政多不諧意。迄于今六閱星霜。而反考其迹。果蔑蔑然無徵。每一念至。不覺環榻而彷徨。斷斷此心。屋漏之所照。在今之時。爲今之計。政宜勿意勿助。不激不隨。以彌綸我朝著。保合我世臣。爲一副當規度。又從而尤者拔之。過者矯之。用舍有方。擧措得宜。則寅協之效。可指日而期矣。予寡人。以是自勉。更爲卿等誦之。矧伊卿等。在承佐之地者。尤宜恃此二字。作爲符契。上以匡弼。下以董勵。實心擔着。一是不懈。庶幾迓續邦命。天休滋至。豈不韙哉。豈不盛哉。紙末控免。胡乃煩擾至此。和羹之責。涉川之任。有望於卿等。良亦切矣。曲否非於擬議。於今日。卿其克殫厥猷。莫負予意。仍傳曰。此批答。遣史官。傳諭于右議政。
정조 4년
知中樞府事趙重晦疏曰。伏以禮展陵寢。聖慕克伸。日吉辰良。回鑾萬安。臣民慶忭。曷有其極。念臣疾病癃痼。驅策無望。年及謝事。禮合告休。自在歲初。屢陳血懇。天聽未回。兪音終閟。臣於是。中心絓結。食息靡安。噫。爵祿之榮。人所至願。而臣獨祈免不已。休明之時。孰有肯便訣。而臣今求退不止。此實常情之外。臣豈樂爲者哉。誠以狗馬賤齒。奄迫懸車之期衰朽廢疾。便作貼席之尸。雖欲陳力就列。其勢末由故也。向奉聖批。諭以位著乏人。又敎以實難輕許。德音溫諄。辭意隆摯。臣雖至愚。寧不知感。位著之苟艱。誠如聖敎。而顧臣癃癈。不過床笫間無用之一物而已。尙何擬議於備員充位。而矧今群彦漸升。更無苟艱之可論者哉。臣竊念下之所以引經而乞休者。臣子之廉防也。上之所以優老而許退者。晠際之美事也。自古君臣相與之節。亦不外是。而至若癃病難强。望斷陳力者。尤豈非聖世之所可愍惻而垂念者乎。昔宋臣歐陽修。表乞致仕有曰。神功不宰。而萬物得以曲成者。惟各從所欲。天鑑孔昭而一言可以感動者。在能致其誠。臣之前後陳乞。至再至三。而誠意未孚。言辭不達。惟其瀝血陳情之章。未免循例飾讓之歸。臣反躬慙惶。無地自容。煩瀆是懼。泯伏屢月。今始更入文字。仰暴血懇。而氣息昏綴。神思微茫。忱誠淺薄。拙訥依舊。雖不足以感動崇聽。而若其一段自遂之願。竊有望於曲成萬物之仁。伏乞聖明。念臣年歲之已至。諒臣疾病已痼。特許前請。俾得涵詠聖澤。優遊於大化之內。以卒餘生。千萬幸甚。答曰。省疏具悉。至懇難孤。不得已許施。
정조 4년
大司成沈念祖疏曰。伏以殿下。於臣昊天也。慈父也。地是寒素。處又孤孑。則惟殿下覆疪之。性本鈍拙。事輒昏錯。則惟殿下誨誘之。內外歷試。涓埃蔑補。而前後恩渥。河海罔涯。區區自效。惟在殫竭。凡有除旨。聞輒承膺。未敢爲應文控免之計。而至若國子新命。實是夢想之所不到。臣於是。驚惶愧忸。莫省所措。噫。虞朝之敎冑。周官之成均。尙矣勿論。而士風之醇醨。文體之粹駁。蓋莫不係乎。是職之得人與否。自非名檢足以範世文學足以伏人。決不宜冒居也。此所以自古名碩之率皆逡巡。莫或遽膺。而矧今化理維新。文敎丕闡。尤宜妙選一代之英。以聳動四方。而乃反而如臣謭劣。遽然苟充。臣身狼狽。縱不自恤。其奈辱聖簡而羞朝紳何哉。臣之本末長短。固知莫逃於淵鑑。而猶有此誤恩者。抑或有未盡俯燭而然耶。臣幼而失怙。長仍失學。內無家庭之聞。外無師友之益。經史糟粕。尙多未究。則訓迪多士。固無可擬。而功令程式。亦非所嫺。則考課諸試。實有難强。此不但臣所自知。抑亦同朝之所共悉。而猶且偃據皐比。揖讓袗紳。則惟彼魯頖濟濟之士。將謂臣之玷名器何如也。朝廷之輕賢關。何如也。以臣無似。幸免大戾。得至今日。莫非我殿下之所成就也。今若徒恃寵靈。不量己力。竟招負乘之譏。則亦豈非殿下所可愍惻者。而得不有傷於天地終始之恩也耶。左右思惟。進身無路。玆於召牌之下。隨詣陳章。伏乞聖明。諒是任之不輕。察微懇之非餙。亟命鐫改。以幸公私焉。答曰。省疏具悉。爾其勿辭察職。
정조 4년
司諫李福徽疏曰。伏以臣。忝叨臺端。八九年于玆。而庸愚憒劣。隨逐隊行。上不能裨補闕遺。下不能糾劾官師。尸素之罪。居常愧懼。乃者待罪分司之餘。忽伏奉微垣新除。馹召繼降。吏民聳觀。臣誠感激恩命。豈不欲竭蹶趨膺。少伸叩謝之忱。而第臣區區情私。有萬萬不可强者。臣父今年八十有四矣。榮衛銷鑠。疾恙頻仍。自來澌綴。奄奄有朝夕之憂。而自經今春大病。飮啖全減。眞元益陷。素患痰癖暈眩之症。一倍添劇。神昏氣促。轉側須人。臣焦遑煎迫。左右扶將。藥餌爲事。以此情理。豈有暫時離側之望哉。當寒登程。病勢越添。艱到數舍之地。萬無舁還之勢。留滯中路。而由限漸迫。義分都虧。玆從縣道。冒入文字。疾聲號籲於天地父母之前。伏乞聖慈。諒臣難强之情。治臣逋慢之罪。亟遞臣職。俾便求護。俾安私分。不勝幸甚。臣方祈免。不宜贅及他說。而沐浴之義。人所同得。玆敢附陳焉。噫嘻。國與賊。不可以兩存。恩與法。不可以竝伸。殿下五載臨御。聰明神武。逈出百王。妖腰亂領。莫敢干紀。凡在含生之倫。莫不拭目翹首。以俟氛翳之快掃。而奈之何有始無終。當斷不斷。使亂根逆窟。尙至今假息游魂於畿島海陬之間。法以私屈。義以恩廢。至於國榮之罪關宗社。而罰止放還。優游田野。柱翼之甘心黨逆。而猶傅生意。徑先酌處。寬仁太至。未免焉。聖人之過。霜雪未施。不能無天地之憾。目今變怪層生。憂虞轉深。斬草無除根之圖。宿火有復燃之慮。不意聖明之世。有此刑政失當之歎也。臣以疎逖之蹤。謏淺之見。徒襲故紙。更無別語。欲請諸臣未得請之事。以明前日不能明之義者。其爲不量甚矣。然且煩縷而不知止者。誠以一天之戴。人所不忍。妄以爲諸兇未伏法之前。無非臣子沫血腐心之日也。玆效懲討之義。仰瀆崇嚴之聽。伏願亟揮乾斷。以快輿情焉。臣於治疏將封之際。伏見備忘下者。以非時之雷。有責躬求助之敎。十行辭旨。丁寧諄懇。庶可以孚格天心。轉災爲祥。星雲之慶。臣方恭俟。而第念災不虛生。必有所召。今此殷殷之異。荐發於旬望之間者。未知某事。爲召災之端。然及爾游衍之天。必有所默察於幽獨靜潛之地。而諄諄警告。殆若耳提面命者。可不懼哉。伏願殿下。懋實德以弭天災。行實政以慰民心。以爲應天以實之道。則消災之策。豈外於是哉。至於時政得失。臣居外數年。一切爲聾瞽之人。豈敢强其所不知。躬自犯於不誠之罪哉。言甚陳腐。益切悚恐。答曰。省疏具悉。所陳留意。爾其勿辭。救護父病。
정조 4년
檢閱李集斗疏曰。伏以臣。卽伏見正言李夔疏本。則以日昨試講之時。新進不能仰體聖意。少加熟習。臨文茫昧爲言。至謂小官怠忽。徒費飭敎。臣於是滿心慙惶。無地自容。如臣之再次不通者。茫昧之目。固所難免。而至於不體聖意。徒費飭敎云者。尤豈不萬萬悚蹙乎。揆以事面。不敢一刻晏然於榮次者。退自筵席。忙陳短章。徑出禁門。伏乞聖明。亟賜鐫罷。懲臣怠忽之習。治臣擅離之罪。以肅朝綱以安私分。不勝幸甚。答曰。省疏具悉。爾其勿辭察職。
정조 4년
庚子十月二十一日辰時。上御誠正閣。同副承旨入侍時。同副承旨鄭志儉。假注書權中憲。記事官金廷龍。編修官文采五。以次進伏訖。上命書傳敎曰。嗚呼。天又以殷雷閃電。不大聲以色。勤告而頻警之。嗚呼。災䘲之數見。謂可以適然乎。玄遠之難諶。謂可以無徵乎。寡人以是責躬。固已屢矣。群僚以是陳箴。亦云摯矣。今天之動威示譴。愈往愈切。天意。或者閔予小子之迷不知悟。必欲開發導迪而然也歟。要之。人事失於下。而天變作於上。豈寡人之責躬。不以誠歟。豈群僚之陳箴。不以實歟。豈頹惰之依舊而無所振勵歟。委靡之若昨而未始奮發歟。寡人之對越于天。群僚之對揚予寡人。如彼其不誠無實。則尙何望持危而扶顚乎。惟是之故。不惟不能格天心召天和。乃反益天之怒。致天之災。此莫非予一人之否德。予寡人。中夜繞榻。倍增悸恐。不敢以鋪張之辭。申儆有位。但將罪已省愆之意。更自今日。減膳十日。政院知悉。上命退。諸臣以次退出。
정조 4년
行都承旨李𡊠坐。左承旨徐有防坐。右承旨朴祐源坐。左副承旨李養鼎式暇。右副承旨吳大益坐直。同副承旨鄭志儉坐直。注書鄭東浚仕金載瓚病。假注書趙興鎭仕直。事變假注書任長源仕。
정조 4년
朴祐源啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
徐有防啓曰。大司成沈念祖。昨日承批之後。今日又不出肅。今朔陞補。不可踰限。卽爲牌招。何如。傳曰。允。
정조 4년
以副修撰韓光近。牌不進罷職傳旨。傳于徐有防曰。只推。
정조 4년
以正言李夔牌不進罷職傳旨。傳于鄭志儉曰。只推。
정조 4년
徐有防。以弘文館言啓曰。本館下番修撰臣李兢淵。以禁衛營從事官。今日價布捧上坐起時。晝仕出去之意。敢啓。傳曰。知道。
정조 4년
朴祐源。以備邊司言啓曰。各司中不得不直關外邑處。抄出別單書入之意。敢啓。傳曰。知道。
정조 4년
徐有防。以承文院都提調意啓曰。臣等來會備局。方行黑草査對。而使臣參宴謝恩及方物停止。謝恩表文中。有字句之釐正處。改付標以入之意。敢啓。傳曰。知道。
정조 4년
鄭志儉。以兵曹言啓曰。含春苑逌覲門逌瞻門左右掖門開金。依月覲門開金例。同置政院事。戶曹判書臣金華鎭。已爲稟達蒙允矣。今日旣已巡審。四門開金。入送政院之意。敢啓。傳曰。知道。
정조 4년
徐有防。以弘文館言啓曰。新除授副校理李顯永。時在京畿陽川地。經筵入番事緊。請斯速乘馹上來事。下諭。答曰。依啓。
정조 4년
吳大益啓曰。因校理柳孟養所啓。臺啓事體至重。兩司傳啓未畢之前。不敢陳所懷。而俄者都憲。不待院啓。先陳所懷。有違格例。不可無警。請。大司憲鄭一祥推考。上曰。未知前例之。何如。更令政院。考出察批可也事。擧條啓下矣。凡三司兩司。如有合所懷。則必待府院前啓畢之後。而若各有所懷。則或府或院。繼陳所懷於各其傳啓之末者。雖無本院可據之文蹟。自是兩司流來之舊規。大司憲鄭一祥。不待院啓。先陳所懷。固無所失。而玉堂之未審格例。率爾請推。有關後弊。事甚未安。當該玉堂。推考。何如。傳曰。允。
정조 4년
大司憲鄭一祥啓曰。臣以無似之質。難强之病。淸朝風憲之長。夫豈有一分堪承之望。而沐浴義重。未敢逡巡。有除輒膺。含默隨逐。臣自知媿。人謂斯何。迺者風雷之異。間日荐臻。聖心警惕。屢勤責己。臣於此時。隨登講筵。區區愚衷。不能自已。傳啓之後。略陳瞽言而退矣。伏聞入侍儒臣。以臣不待院啓。徑陳所懷。深加非斥云。臣誠訝惑。莫省其所以也。凡筵中臺啓之規。若欲合所懷。則必待兩司畢啓。而齊陳。而至於各有所懷。則仍卽繼陳於他司未啓之前者。蓋以就座後。不敢更進故也。儒臣似諳臺體。而今其筵奏如此。此莫非臣濫叨匪據。疲然見輕之致。在臣廉隅。何可苟冒於臺次乎。請命遞斥臣職。答曰。玉堂之言。可謂無稽。勿辭。亦勿退待。
정조 4년
吳大益啓曰。大司憲鄭一祥引避承批之後。不爲傳啓。旋卽出去。事甚未安。推考警責。仍卽牌招。何如。傳曰。允。
정조 4년
正言鄭福煥啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請還寢罪人柱翼安置之命。仍令王府。設鞫得情。快正王法。答院曰。不允。第九件事。亟停勿煩。
정조 4년
同義禁魚錫定疏曰。伏以臣天地間一罪人也。懷慟長號。念絶斯世。屛伏荒郊。鹿豕爲伍。自分爲聖代逋氓久矣。不意金吾新命。忽下於夢想之外。倘非我聖上之哀憐。豈有記念於今日。遙望象魏。涕泗交頤。第竊念君臣之義。自同父子之情矣。臣之跡阻天陛。三年于今。前後十行絲綸。快洗先臣之被誣。昭揭日星。下達泉壤。臣非木石。豈有不知感激之私。結在腸肚。思欲一謝天地之恩。以伸犬馬之誠。而臣與判義禁臣洪樂性。爲友壻矣。今此所滯之職。自有應避之嫌。去就一節。匪可論矣。臣之情私。亦未伸焉。此亦窮命所關。惶隕抑塞。繼以悼歎。昨冬徐有寧第三疏後。臣尤不勝痛冤之至。仰首更瀆於穆淸之下矣。見阻喉院。未蒙登徹。抑鬱焚憫。求死不得。以至于今。頑亦甚矣。玆因乞免之章。更附未徹之語。惟聖明垂察焉。蓋有寧之疏。首以賤臣供辭中。宦妾一段。反驅先臣於罔測之科。噫嘻。渠亦有人心耳。何爲而發此言也。其時宦妾輩。從中作亂之狀。故參判徐命九來言先臣。而事係宮禁。至重且大。以一人之口傳。先自上書。極涉惶恐。先臣謂命九曰。君言非不信也。亦不可以遽以君言而先上書矣。以邸下之於老臣。毋論某物。有以下賜。亦非異事爲言於命九矣。其翌日。果有酪粥下賜之便。故先臣急於扶護春宮。雖知僭越之爲罪。而修上一書於春宮備陳掃除奸凶。廓淸宮禁之計者。蓋以惟我景廟玉候長在靜攝之中。凡於廷臣請對。皆不許筵接。旣未得請而入對。則上書春宮之外。無他道矣。其時事勢。自有不得不如此者。而臣於今日。亦何敢索言也。仰惟日月之明。有以洞然下燭矣。噫。今有寧。知事機之如此。而有若不知者然。徒以誣辱先臣爲快。乃敢肆然爲此說。則其心猶可欺也。聖明其可欺乎。若果昏暗愚蠢。全無所知。則實不足責。何與之辯也。嗚呼。奬褒纔見於絲綸。而誣斥踵發於疏章。至以藏形匿跡。窩窟密地等語。先爲劫辱之構捏之。又欲以先知預構。半夜請對等說。忽地揷入。以實上款。而所謂先知。所謂預構者。果懸想耶。臆揣耶。旣無據實說去而公然曰。先知。公然曰。預構。則是豈成說乎。顧先臣受符之時。適値深夜。則不請對於其時。而更待於何日耶。渠雖欲構虛捏無。而粧撰。亦不近似。雖使五尺之童。爲有寧之擧。決不若是之無根無倫也。然而臣之逐一辨白者。特以事關先臣之故耳。至於僞勳事。臣之前供。罄竭無餘。而先臣以此辨暴之疏。亦不止於一再。想惟我聖明。亦已取覽矣。彼有寧。乃掇拾賊鏡劫辱之論。證以三錫之誣招。此則可以立辨矣。乃於其時常參之日。賊鏡做出三錫所無之言。欲爲脅持先臣之計。其時大臣。想是耇恒輩。雖與賊鏡。同一心腸。陳其照獄案相左。以明無所面說。則其言落空。孰不知之。至若普昱之凶疏。特不過蹈襲賊鏡之餘套。而今欲因此而證成先臣之罪案。是可見其辭窮而意竭也。嗟。夫先臣。以僞勳之事。實有所憂憤痛冤於心者。以如許會盟。破格而闕之可也之語。至發於疏章矣。臺言斥之以駭悖。先臣之情事。於斯暴矣。而有寧。前旣言之。今又申之。吃吃不知止者。抑獨何心哉。嗚呼。甲辰年先大王下書于先臣曰。國舅之爲國忠心。可如皎日。可質神明爲敎。而寶墨尙在。輝映日月。庚寅年。賤臣親承先大王下敎時。以予若以王子在。則豈知國舅之心哉。爲敎。此亦載於政院日記。至今斑斑可考。今我殿下。仰體先王之意。其所褒揚發揮於十行之間者。又不啻如華袞。而今有寧之滿紙噴薄者。旣未執跡而成說。則必欲指心而構罪。又未援實而索瑕。則每輒鑿空而加誣。乃敢眩惑簸弄於君父之前。而渠之一身頂腫。莫非先大王與殿下之力。如草芥之賊臣。雖不欲顧藉。何故不少念先大王與殿下之盛德也哉。臣竊痛之。伏乞天地父母。矜憐而垂察焉。答曰。省疏具悉。卿其勿辭。疏辭下該曹稟處。
정조 4년
副修撰韓光近疏曰。伏以臣八年病伏。便一聖朝之棄物耳。前後三司之除。未敢爲一出之計者。不但論思之責。執簡之任。有非如臣庸陋所可堪勝。雖在句讀之間。謄傳之際。如非竭耳目之力。則不可苟然而承當故也。若其閑司漫職之以筋力奔走者。則間嘗竭蹶而膺之。妄以爲伸分之誠。量力之義。煞有所分排。此不惟同朝之所共恕。庶或見諒於慈覆之天矣。再違嚴召。一味泯伏。甘犯傲慢之誅。若昧義分之重。法講命下。昵近有便。而旣不得進焉。僚箚聯陳。修省是勉。而獨不得與焉。病雖緣於難强。罪實積於屢逋。玆將惶蹙之私。敢干崇嚴之聽。伏乞聖慈。諒臣病。請遞臣館銜。以卒生成之澤。千萬幸甚。臣杜門養痾。身不造朝班。耳不接時事。一切得失之利害之關係民國者。茫然若聾瞽之視聽。且於遇災之後。殿下先言十事之弊。廷臣爭效一得之見。應天之實。救時之要。上下警詰。庶幾有堯欽禹戒之象。雖使賈董復起。難容更着一語。與其隨衆而應文。毋寧守拙而無言。所以虛縻職名。不敢爲開口論事之計矣。迺者仁天之護告。至四至五。聖主之憂畏。愈往愈摯。在廷百執事。曁厥工藝市賈之賤。勉竭芻蕘之知。要爲日月之裨。臣若終以病解而竝與言廢。則是負聖意也。匪臣分也。慈敢對揚王言。掇拾陳說而略附之。向日聖旨中。自紀綱止是非十條事。無非切時要謨。三司諸臣之迭相告戒者。亦不出十事。而若其中最切而當急者。臣則以爲人才與財用是也。古之論治平者。大學一部書。盡之而要其歸。不過曰。用人也。裕財也。顧今化理淸明。權凶屛黜。治尙平蕩。朝寅協之美政。懋激揚士。多砥礪之行。大而棟樑之具。小而筲斗之用。非不曰。濟濟彙進。而夷考其實。則棄播皐刑。果可謂各當其任乎。契敎夷禮。亦可謂俱得其人乎。有國安危。責於干城。而陰雨綢繆。率多疎虞。則周家兔罝。已矣無論。生民休戚。係於守令。汚吏侵漁。相績現發。則漢氏循良。不可復見。草野寒畯之拔用。不過薦一路。庠序人才之培養。但止課試四等。出入於雄閫巨邑者。惟從履歷久近。翶翔乎淸官美職者。只取閥閱子弟。雖有通天之才。絶倫之行。非科目非世族。則徒見螢乾而蠹死。未聞鴞薦而蛇蟠用人之不廣。取才之未公。已成我朝積痼之弊。左雄茂才之擧。宋臣詞科之罷。以臣疎淺之見。不敢爲變通之論。而雖以文武已通籍者言之。武爲幾萬。文亦至千。豈以萬千人之多。曾無一箇士可用者乎。向日嶺外一侍從。簡自聖心。擢授恩資。其人之名與實。臣無半面。雖未詳知。而除目之下。瞻聆俱聳。此一人之起廢升淪。何與於許多草萊之士。而若是其相告而動色。則其有闕於今日世道也。豈曰。少哉。伏願殿下。毋曰。人才之不興。用舍之際。先求疎逖之蹤。黜陟之間。克存編私之戒。使一絲一髮之才。各呈其能。庶官庶事之職。咸適其用。則將見群彦擧。庶績咸熙。何才之爲難。何事之未了乎。至若國之有財。若燈之有膏。如魚之有水。有國此有財。此有民。王者得財。保邦而制民。覇者得財。富國而强兵。此古之善治國者。恒以理財爲急者也。天之生財有限。而人之用財無節。或禁費國財而蓄積空虛。或漁奪民財而公私匱竭。終至於國非其國而後已。寧不哀痛也哉。今日國家之財用。其亦哀痛也已。臣於數十年前。見江上萬里倉。紅腐相仍。充溢露積於外。而其時司國計者。猶以經用之罔涯爲憂。近則向之陳陳坁京者。今焉空空庫廨而已。內而大農軍營。外之藩閫州牧。以一年之入。不能支一年之出。少有不得已國役。則非關西米作錢。必封不動犯用。太倉分祿。每患東西之乞貸。貢人受價。未免歲月之遷就。一遇水旱。茫然不知所措。脫有緩急。抑將何以爲計。財之所生。自有此數。不在於上。則宜在於下。而京外之民力亦竭矣。城內市井之徒。江上商賈之民。昔則以富不足聞者多。而今也則亡。昔則三南多積粟之富。兩西多蓄貨之富。今則杼柚之空枵。大抵同然。閭閻之凋殘。非復舊樣。噫。不加蹙民不加聚。而國與民之貧窶如此。此曷故焉。耗財之端非一。而奢侈爲甚。今之俗尙時弊。病於奢侈者痼矣。蓋崇儉二字。自是我朝之家法。惟我殿下。享有一國之奉。而懋昭一身之儉。大內寢室。法夏禹卑宮之德。常御燕服。遵衛文大布之美。筵臣退而傳誦。民庶聞而欽歎。雖以時敏堂改建事言之。聖念特軫民工役。至命待春。弓馬賞賜。猶加愼惜。而亦恐濫觴。陵園幸行。必戒冗費。而每給儲米。節用而愛民者。若是其至矣。而第今閭閻侈風。其來已久。第宅之奢麗。殆近土木之妖。服飾之華靡。無異倡優之戲。韋布之士。恥曳葛屨。儓輿之賤。僭擐紋紬。髢髻之不遵飾敎而動費中人之産。輿馬之互相務勝而贏得市童之憐。中外尾閭之泄。公私困窮之弊。皆未必不由於此。爲今矯救之道。不可人人而勸儉。家家而戒侈。四方風動之機。惟在殿下之一身。殿下一身之儉。臣無用加勉。而先自殿陛出入之班。務尙其朴素。以至宮庭使令之徒。絶禁其華飾。上好下效。而閭里無全疋帛之譏。由奢入儉而公卿有一孤裘之譽。雖至一木一石之費。一縷一粒之用。輒曰。是民之脂也。是民之膏也。以爲樽節財用之本。則何患乎經費之不繼。民生之不給乎。噫。論時政而曰。得人。曰。理財。雖似老生常談。而王政之大要。莫先於需才。今日之急務。莫切於裕財。人才之登。而百度惟貞矣。財用之足而萬姓底安矣。時弊爲十。而二事足以救藥。天怒至五而一擧可以消弭。驟看雖涉迂闊。細論妄謂切要。惟殿下。勿以庸愚而廢言。勿以拙蕪而泛聽焉。答曰。省疏具悉。爾擧十事中二條言之。齗齗云迂闊甚是切要。第當詢于廟堂。欲責實效。爾其勿辭察職。
정조 4년
庚子十月二十二日酉時。上御誠正閣。坐直承旨入侍時。左承旨徐有防。右承旨朴祐源。同副承旨金宇鎭。記事官鄭東浚。編修官文采五。記事官徐龍輔。以次進伏訖。上曰。十月以後。宜寒而煖。無異盛夏。轟燁之異。無日無之。上天之示警。若是諄複。有若慈父之詔迷子。而上下恬嬉。無一修省仰答之事。惕然戒懼。實不知所以也。有防等曰。上天之示警。無日無之。有若耳提而面命。益加警惕。懋盡修省。是臣等區區之望也。上命讀狀啓訖。命退。諸臣以次退出。
정조 4년
行都承旨李𡊠坐。左承旨徐有防坐。右承旨朴祐源坐直。左副承旨李養鼎式暇。右副承旨吳大益坐。同副承旨鄭志儉坐直。注書鄭東浚仕金載瓚病。假注書趙興鎭仕直。事變假注書任長源仕。
정조 4년
朴祐源啓曰。合辭方張之時。憲府無詣臺之員。事甚未安。除在外外。大司憲鄭一祥。卽爲牌招。何如。傳曰。允。
정조 4년
朴祐源。以兵曹言啓曰。羽林衛將趙㠎。素抱關格之症猝然復發。症形孔劇。旬月之內。有難起動供職。呈狀乞遞。宿衛領軍之職。不宜久曠。今姑改差。何如。傳曰。允。
정조 4년
有政。吏批。判書李福源牌不進。參判鄭民始進。參議李敬養式暇。行都承旨李𡊠進。吏批啓曰。判書李福源牌招不進。參議李敬養式暇。小臣獨政未安。何以爲之。敢稟。傳曰。仍爲之。以金峙默爲獻納。申大升爲戶曹參議。金鍾秀爲同經筵。具㢞爲同義禁。洪履健爲兵曹佐郞。李潤慶爲三和府使。尹得欽爲麟蹄縣監。金鍾秀爲知經筵。李性源爲同經筵。
정조 4년
兵批。判書李衍祥次對入侍進。參判洪良浩入直進。參議朴師崙病。參知李象靖在外未肅拜。右承旨朴祐源進。以李晟爲羽林將。金漢燁爲忠壯將。森森坡萬戶張漢相。於汀灘權管洪景河。奉朝賀趙重晦。同知韓光佑。僉知朴河潤。副司直閔塾。北道參軍沈公協。單付。
정조 4년
傳于鄭志儉曰。左承旨入侍。
정조 4년
徐有防。以弘文館言啓曰。副修撰韓光近疏批已下。卽爲牌招察任。何如。傳曰。允。
정조 4년
以副修撰韓光近牌不進罷職傳旨。傳于徐有防曰。只推。
정조 4년
正言鄭福煥啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。答院曰。不允。第九件事。亟停勿煩。措辭見上
정조 4년
庚子十月二十三日。兼春秋張顯慶。
정조 4년
回還進賀兼謝恩正使錦城尉朴明源。副使行副司直鄭元始狀啓。臣等一行。前月十七日。自北京離發之由。已爲馳啓爲白有在果。今月十五日。回到柵門。而車卜落後。不得趕來乙仍于。連加催督。十八日夜深後。始爲齊到。故十九日請出鳳城將。同日申時量。點閱人馬。無弊出柵。二十日巳時量。還渡江出來。仍爲發行。罔夜趲程計料是白乎乃。未卽出柵之故。復命若是遲滯。不勝惶恐是白乎旀。所齎來管運餉不虞備銀子各四百十六兩六錢七分。旣無公用。故俱爲還送爲白乎旀。譯官劉鄼重趙學東病勢甚重。不得已落後爲白乎旀。慶尙道黃山驛朴成化馬。全羅道靑巖驛宋已碧馬。中路致斃是白遣。緣由竝以馳啓爲白臥乎事。
정조 4년
庚子十月二十三日巳時。上御誠正閣。都承旨入侍時。行都承旨李𡊠。假注書趙興鎭。記事官徐龍輔李集斗。以次進伏訖。上曰。今日坐直誰也。𡊠曰。朴祐源及鄭志儉矣。上曰。使行何間當到京乎。𡊠曰。渡江。雖罔夜上來。五六日內。似不能入來矣。上曰。吏曹參判及左承旨入侍。賤臣承命出。與吏曹參判鄭民始。左承旨徐有防偕入進伏。命𡊠先退。上曰。使行似於晦間入來云矣。民始曰。似然而到柵門。以車卜之未及出來。自爾遲滯。而其所遲速。專在於彼人之操蹤。使臣之號令。不能行。雖欲速來。其勢末由矣。上曰。此則首譯。若善爲周旋。則豈有遲滯之理乎。近來譯舌輩。專不成樣。此等緊急處。不能從中周旋。日後若當難處之時。將何以爲之耶。民始曰。聖敎至當矣。以通言語論之。譯舌中能通漢淸語者。不過數人矣。上曰。該院提調。何不申飭肄習耶。有防曰。非不申飭。而近來銀貨絶貴。譯舌輩。每當使行。則未免空包。故不過異域來往之勞而已。譯舌皆厭避無工夫之人云矣。上曰。皇帝所送金佛。何以處置則爲好耶。民始曰。姑未知何以區處則合宜。而朝廷公論。使行出來之路。定一譯。送置於寧邊香山淨潔處。似好云矣。上曰。然則以筵敎。卽爲馳通。置之香山淨潔處。絶勿使之入城。上曰。近日日氣寒暖不適。閭巷間。感氣大熾云。然否。有防曰。無人不痛矣。上曰。死亡之患無之云耶。民始曰。死亡之患。姑無云矣。上曰。近來銀貨漸貴。至於今番使行。實無換銀之道云。戶曹何以拮据云耶。民始曰。大抵近年以來。別使絡續。用銀浩多而産銀漸減。誠爲難繼之道矣。上曰。然則或有以他物換送之道耶。民始曰。銀貨外。實無可送之物。而雖或以紙地等物換送。如過一二行。則尤難繼之矣。命書傳敎曰。政官牌招開政。吏曹參判入侍事及禮房承旨入侍事。出榻敎命退。諸臣以次退出。
정조 4년
行都承旨李𡊠坐。左承旨徐有防坐直。右承旨朴祐源坐。左副承旨李養鼎坐。右副承旨吳大益坐。同副承旨鄭志儉坐直。注書鄭東浚仕金載瓚病。假注書趙興鎭仕直。事變假注書任長源仕。
정조 4년
徐有防啓曰。方物封裹相値。視事頉稟。傳曰。知道。
정조 4년
李養鼎啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
徐有防。以弘文館言啓曰。副修撰韓光近。旣有只推之命。卽爲牌招察任。何如。傳曰。允。
정조 4년
傳于徐有防曰。明日次對。依例來會。
정조 4년
鄭志儉啓曰。明日次對。兩司無進參之員。大司憲鄭一祥。待開門牌招。何如。傳曰。允。
정조 4년
吏曹口傳政事。檢閱二單鄭東浚金載瓚。
정조 4년
鄭志儉。以承文院都提調意啓曰。使行査對。今當連爲擧行。而槐院提調。極其苟艱。兼漢城府判尹洪樂性。行司直金鍾秀。戶曹判書金華鎭。兵曹判書李衍祥。禮曹判書金煜。行副司直兪彦鎬。行副司直金魯鎭。漢城府左尹鄭昌聖。司憲府。大司憲鄭一祥。竝還爲差下。行副司直徐有慶。漢城右尹蔡弘履。亦爲差下。使之察任。何如。傳曰。允。
정조 4년
徐有防。以禮曹郞廳。以三公意啓曰。御覽還下白綿紙伍拾參卷。更爲改備封裹之意。敢啓。傳曰。知道。
정조 4년
大司諫鄭象仁疏曰。伏以臣文質無當。言行未孚。乍叨外邑。忽被人言。所以構捏汚衊者。可謂巧且憯矣。如非特命按査。獲辨虛實。則臣何以免䵝䵢之科。而解聽之惑哉。畢竟薄警。非罪伊榮。歸伏田畝。日夕攢祝。間者近密之除。屢蒙收錄。旋許鞶帶之遞。亦出體下。到底天恩。感泣無地。庶幾從此以往。永作屛廢之物。上以圖塵刹之報。下以遂溝壑之顚而已。今此薇垣寵旨。又何爲而至也。繼以馹召有命。榮光所曁。鄕里動色。臣誠惶震越。莫省攸措。噫。人臣事君。雖不越于忠之一字。而非才能則何以盡分。非筋力則何以盡禮哉。臣是世祿之裔耳。一段耿耿之忱。未必欲後於人。而第伏念蒲柳之質已衰。而疾病之作轉痼。長在床笫。惟事刀圭。冠帶奔走。無復可論。而至於見職。本有自來情勢。卽是通朝之所知。則臺端一步。在臣便同鐵限。而適當災沴乖常。聲討方張。此時言事之地。尤不容一日虛帶也明矣。因當進身近城之地。瀝陳肝膈之懇。而貞疾遇寒陟劇。跬步亦難蠢動。玆敢縣道封章。疾聲哀籲。伏乞聖明。俯垂諒察。卽許鐫免。以便公私。千萬幸甚。臣旣不以言責自居。何敢贅及他說。而竊附執藝之義。略效沐浴之忱焉。鳴呼。雷電之災。何其荐疊也。臣於無寐之中。不勝繞壁之憂。而及伏聞我聖上責躬之旨。求助之意。丁寧懇惻。溢於絲綸。臣又私竊以爲大哉。王言。天怒可回。而猶復至再三。有若耳提面命者。亦豈無所然而然哉。噫。方今論消弭之策者。莫不曰。某事當振刷。某事當奮勵。此似然矣。而猶未足爲目下第一義理。惟是討逆一款。正爲急先之務。而當斷不斷。玩歲愒日。人心未定。輿憤未洩。則誠是無可振刷。無可奮勵。竊恐自我之聽。無以底豫於上。惟乞亟揮乾斷。卽降兪音。以答天譴。以快衆情焉。答曰。省疏具悉。所陳當留意。爾其勿辭。調理察職。
정조 4년
實錄編修官李益運疏曰。伏以昨日之雷。又何爲而發也。一至二至。遂至于三。上天之意。必有所在。而下之所以應之者。大僚不過陳責免舊例。喉院玉署。不過陳按故事勉戒而已。而雖以我聖上一心對越之誠。責己之敎。減膳之令。非不言足聽聞。事光簡策。而若其見於政令事爲者。別無大警動大振作。眞可以革舊圖新。丕新一代耳目者。臣愚死罪竊以爲今日君臣上下之所以應天者。雖曰。應文備數而止。亦不爲過語。然則日監在玆之天。安得不申申警告。殆若耳提面命而莫之止也耶。嗚呼。上天無僞。只一箇誠而已。聖人之與天合德。捨是誠奚以哉。然誠者。非別般高遠之事。只是就面前合做事着實做去。不使些子人僞。參錯於其間也。殿下試觀今日朝廷之百千萬事。其果出於誠耶。抑出扵人僞耶。臣雖庸愚。不無一段知覺。誠與不誠。亦有所隱度於中者矣。殿下聖學高明。上自聖經賢傳。下至濂洛關閩之書。無不貫穿。無待乎尋摘俗儒之講論反覆。故每於經筵之上。輒以名物度數之無甚關於治體者。俯賜發問。以觀挾冊諸臣之難於應對而姑試之而已。殿下之於經筵。不可謂誠也。殿下之於三司之啓。明知其罪逆通天。不可容貸。而或牽於私。或屈其法。一年二年。只以勿煩二字。爲應接之方。舊逆新惡。一例濡忍。了無結果之期。殿下之於天討。不可謂誠也。殿下宵旰憂念。在於元元。仁聲仁聞。浹于四方。而惟於懲貪一事。始嚴終弛。爲守宰者。未聞有丕變汚習之風。雖以目下事言之。海西守令之憑藉校役。賣得遊丁。以累千財貨。專潤私橐者。論其罪犯。有何顧惜。而不下囚禁之命。但有査實之敎。臣固知待其査狀。國有常刑。而處分暇豫。終欠嫉惡。殿下之於懲貪。不可謂誠也。殿下之欠誠如此。故下之所以事殿下之亦未見以誠而不以僞者。國家機務。專係廟堂。而以簿書期會。爲第一先務。未嘗見一言之上弼君違。一事之下察民隱。獨使至尊。憂勞於上。此廟堂之不誠也。筵席之凡有詢問。其所應對者。上窺天心。下避時違。依違混淪。似是似非。蘇模稜三字。爲當世持身之妙方。雖在唐虞盛際。君臣之間。猶有吁咈。毋若丹朱之語。容易發口。未知聖朝之無闕。過於唐虞。在下者無可指言而然耶。此筵臣之不誠也。殿下來諫如渴。惟恐不及。而居臺閣者。顧瞻媕婀。便成風習。語犯袞闕。則或恐有觸於雷霆。事關朝貴。則或恐有妨於進塗。左牽右掣。都歸之含默。而間有一二論列。則苟非傾軋。卽是挾雜。言出於此而其實在彼。論在於甲而其本在乙。其爲國家之害。則又不啻一時含默比。此臺閣之不誠也。以是觀之。今之時雖謂之不誠世畀。亦可也。惟彼一箇誠之天。安得不現警於上。而至再至三。申申不已者。其理固不可誣矣。顧今修省之方。如欲對症投劑。無出於誠之一字。惟殿下懋哉懋哉。臣之此言。或近於老生常談。而以常談看。則常談而止。以喫緊看則亦不爲無補於應天不以文之道。不以人廢言。是臣苟苟之望也。如臣無似。忝居臺閣。所陳只同浴相譏耳。玷汚從班。臣實自愧。乞削臣職。以安私分。千萬幸甚。答曰。省疏具悉。所陳當留意矣。
정조 4년
正言鄭福煥疏曰。伏以臣。猥以不才。倖占科第。今有十有餘載。而自分不堪仕進。惟甘退伏田野。自通籍以來。入京供職。不過數箇月矣。屬今一初淸明之日。秖切瞻望祝聖之忱矣。不圖烏府薇垣除旨。踏下於今夏秋三朔之間。臣惝怳感激。莫省容措。未知狗馬賤品。何以得此於聖明也。臣身在遠鄕。堂有老母。或呈懇縣道而未達於天聽。或乘傳登途而聞遞於中間。自速違慢。罪積丘山。惟是臣屢叨恩命。不敢以己遞而自安。自鄕離發。菫到城闉。則諫院新除。又下。諭旨已降。臣聞命兢惶。益不知措躬之所。臣於是職。豈敢有一分堪承之望。而他不暇顧。冒沒出肅。區區微分。蓋欲一以伸竭蹶。叩謝之忱。一以效沐浴請討之義。日昨隨參筵席。仰聽玉音。昵侍耿光之近。是實臣十餘年來詔叨之恩數。私心榮幸。可謂極矣。而第伏念臺閣之設。豈苟然哉。言論風裁。必求不負於其職。而如臣謭劣。固非其人。況今邦運不幸。亂逆層生。天討未竟。輿情莫伸。而臣不能努力聲討。仰孚天聽。此臣罪也。雷警疊現。聖心憂惱。求言之敎。丁寧懇惻。而臣之愚昧。職在獻替。又不能發一言論一事。以備納蕘。此又臣之罪也。臣之不稱是職。若是明矣。而聖度涵容。不卽斥罷。在臣分義。祗當夙夜奔走。以爲報效之地。而第念臣之偏母。今年七十有七矣。自來貞疾。祟在風漸。雖於常時。委頓沈淹。須人坐臥。賴人食飮矣。臣以終鮮之身。獨自扶護。離捨遠出。實無其望。而臣母謂臣以分義所在。不宜一向偃便。豈可以老母之故。坐速違逋之科。往還之暇。自當替視家人云云。故臣果暫來供職矣。卽接家信。則臣母之病。越添於寒感。痰塞膈痞。神思昏瞀。眞元漸澌。氣息奄奄。臣自聞此報。方寸煎灼。按住不得。短章號籲。徑尋鄕路。伏乞聖明。孝理之下。俯垂矜諒。亟遞臣所帶之職。仍治臣擅離之罪。以便歸護。以肅朝綱。千萬幸甚。答曰。省疏具悉。爾其勿辭。往護母病。
정조 4년
敎奉朝賀趙重晦書。王若曰。卲齡恰滿七十。莫挽遐心。遜牘殆至。再三。特副苦懇。非不思倚任耆耇。亦所以砥礪廉防。惟卿受知先朝。颺名早歲。世路波蕩。泛泛虛舟之橫。門巷苔生。深深隱几而臥。薇雀執簡。夙著諫諍之風。玉署橫經。不負論思之責。長國者而擢京兆。允叶望實之隆。釐西都而制北藩。所貴悃愊之治。終始一節。寒素之態猶存。出入兩銓恬靖之操不改。嗟洛社繪像之年纔至。而疏傅乞骸之章遽尋。擧世競慕紛華。孰能可辭爵祿。一朝永謝名利。便是不遠神仙。簪履不遺。求舊之念縱切。軒冕已薄。遂初之志難回。玆稽引年之規。庸副謝事之請。林泉棲息。計雖諧於優閑。京闕瞻望。憂豈間於進退。所居不遐於巷北。寧有隔五湖之思。舊臣尙列於朝端。應多少一人之歎。追昔年勁草之諭。尙感予衷。顧今日恩麻之頒。曲遂卿願。於戲。予實倀倀如失。卿則綽綽有餘。東山懸車。想切戀君之悃。北闕扶杖。須體優老之恩。故玆敎示。想宜知悉。
정조 4년
庚子十月二十四日辰時。上御宣政殿。親臨方物對裹入侍時。行都承旨李𡊠。左承旨徐有防。右承旨朴祐源。左副承旨李養鼎。右副承旨吳大益。記註官鄭東浚。假注書趙興鎭。記事官徐龍輔李集斗。以次進伏訖。上曰。方物盡爲入之。計士及別監等。次次運入。上曰。紙品比前。何如。有防祐源曰。長廣厚薄。比前無異。而或有色不潔白者矣。上曰。然則詳審拔出。換充之意。分付。上曰。其他各種何如耶。𡊠一一考閱。看品後進前曰。無一執頉者矣。上曰。盡爲出給。計士別監等。一時出給。命退。諸臣以次退出。
정조 4년
庚子十月二十四日未時。上御寶慶堂。左副承旨入侍時。左副承旨李養鼎。假注書趙興鎭。編修官文采五。記事官李集斗。以次進伏訖。上曰。留院上疏幾許乎。養鼎曰。合三張矣。命賤臣持入。賤臣承命出持入。命養鼎讀奏訖。命書疏批。出日記上曰。右承旨。同副承旨入侍。賤臣承命出。與右承旨朴祐源。同副承旨鄭志儉。偕入進伏。命左副先退。命書傳敎曰。左右史不備。移拜諸翰林。皆令口傳還付。待明朝牌招。命書榻敎曰。王大妃殿進御六君子湯。依前方自明日。五貼煎入。又命書榻敎曰。騎馬一匹立之。史官一員待命。命賤臣曰。爾往六曹及惠廳。入直官員。摘奸以來。賤臣先退。
정조 4년
行都承旨李𡊠坐。左承旨徐有防坐。右承旨朴祐源坐直。左副承旨李養鼎坐。右副承旨吳大益坐。同副承旨金宇鎭坐直。注書二員未差。假注書宋浚載仕趙興鎭仕直。事變假注書任長源仕。
정조 4년
以次對進不進單子。傳于金宇鎭曰。備堂多懸病之人。戶工判外。竝牌招。更爲修整以入。
정조 4년
傳于徐有防曰。受由承旨許遞。前望單子入之。待下批牌招察任。
정조 4년
傳于金宇鎭曰。承旨房仍。同副爲軍士房。
정조 4년
以獻納洪明浩望筒。傳于金宇鎭曰。御覽冊子校正之役方張。前政不點。亦以此也。則又復首擬。未知何所據也。此望筒勿施。更爲擬入。參議李敬養。從重推考。
정조 4년
鄭東浚移職代。宋俊載爲假注書。
정조 4년
有政。吏批。判書李福源牌不進。參判鄭民始式暇。參議李敬養進。左承旨徐有防進。啓曰。判書李福源牌不進。參判鄭民始式暇。小臣獨政未安。何以爲之。敢稟。傳曰。只出緊任。以鄭益祚爲正言。鄭元始爲同經筵。趙鼎鎭爲西學敎授。洪樂性金鍾秀金華鎭李衍祥金煜兪彦鎬金魯鎭鄭昌聖鄭一祥徐有慶蔡弘履爲承文提調。再政。成德朝爲獻納。
정조 4년
兵批。判書李衍祥次對進。參判洪良浩封裹進。參議朴師崙入直政事進。參知李象靖在外未肅拜。副司直鄭志儉。單付。
정조 4년
徐有防。以禮曹言啓曰。來十一月初九日。景慕宮冬享大祭親行時。省牲省器之節。依例以親臨磨鍊擧行乎。敢稟。傳曰。當躬行矣。